open-index/open-wikipedia-markdown huggingface dataset:
Pusiasalis

**Pusiasalis** – sausumos dalis, kuri iš vienos pusės jungiasi su žemynu ar didele sala, o iš kitų pusių yra supama vandenyno, jūros arba ežero. Dažnai su pagrindiniu sausumos plotu pusiasalį jungia sąsmauka. Apsėmus sąsmauką pusiasalis virsta sala.

Nedideli pusiasaliai dažnai vadinami kyšuliais. Priklausomai nuo įvairios formos, kilmės pusiasaliai dar vadinami nerijomis. Didžiausi pusiasaliai (Arabijos, Indokinijos, Indostano) dažnai vadinami subkontinentais.

Daugeliu atveju pusiasalis geologine prasme sudaro vieną visumą su žemynu. Pusiasalio plotas, skirtingai nuo salos, yra sutartinis dydis.

## Šaltiniai
Sąsiauris

**Sąsiauris** – vandens ruožas, esantis tarp žemynų ar salų, jungiantis gretimus vandens telkinius ar jų dalis.

Pagrindinės sąsiaurius apibūdinančios charakteristikos yra didžiausias ir mažiausias plotis bei gylis, taip pat srovės kryptis ir greitis. Naviguojamiems sąsiauriams sudaromos locijos. Pats ilgiausias pasaulio sąsiauris yra Mozambiko sąsiauris, kurio ilgis – 1670 km. Pats plačiausias pasaulio sąsiauris yra Dreiko sąsiauris, kurio plotis yra 900–1120 km.

## Išnašos
Upės vaga

**Upės vaga** − žemiausioji slėnio dalis, kuria teka upė.

Vagoje kaupiantis smėliui ar dumblui atsiranda seklumos, salos, kurios ilgainiui vientisą vagą pradeda skaidyti į atšakas.

Upių slėniuose ir vagose, augmenija dalyvauja kaip svarbus jų vystymosi veiksnys. Vandens augmenija lemia upių vagų formavimąsi, pakrančių ir krantų formas.

Dabartinės upių vagos ir jų slėniai yra suformuoti tirpstančių ledynų. Jei upių slėniai iš esmės nebekinta, tai upių vagos ir dabar nėra visiškai stabilios. Lėtas, bet nuolatinis kitimas susijęs su šiais pagrindiniais veiksniais:
* Potvyniais ir poplūdžiais
* Ledo reiškiniais
* Įšalo poveikiu
* Sniego tirpsmo poveikiu
* Meandravimo procesu
* Žmogaus ūkine veikla
Gonzo žurnalistika

**Gonzo žurnalistika** – istorijų pasakojimo pobūdis, faktus supinantis su fantazijos realybe. Subjektyvaus stiliaus pasakojimuose reporteris dažnai tampa nuotykio dalimi, taip pat fragmentai paryškinami idant sureikšminti perduodamą žinią.

Terminas *gonzo* pirmą kartą panaudotas 1970 m. Hunter S. Thompson parašytos istorijos stiliaus apibūdinimui. Pats Thompson’as viename interviu sakė: „Objektyvi žurnalistika yra viena pagrindinių priežasčių, dėl ko JAV politikams taip ilgai leidžiama būti korumpuotiems. Neįmanoma būti objektyviu rašant apie R. Nixon'ą.“

*Gonzo žurnalistika* teikia pirmumą stilistikai, o ne tikslumui; dažnai pateikiamos asmeninės patirtys ir emocijos nuotykio arba temos kontekstui aprašyti. Atsisakoma „nudailinto“, atidžiai redaguoto rašytinio produkto, spaudos industrijos reikalaujamo standarto ir siekiama „cinkelio“. Būdingi sarkazmas, citatų naudojimas, humoras, perdėtas paryškinimas ir netgi necenzūrinė kalba. *Gonzo žurnalistika* laikosi minties, jog žurnalistika nebūtinai turi būti pedantiškai objektyvi tam, kad išsakytų tiesą.

Kiti rašytojai rašę *gonzo* nuotaikoje yra Jordan Kobos, Tom Luffman, Matt Taibbi ir Alan Cabal.

## Taip pat skaitykite
* Bulvarinė spauda
* Gži (portalas)
* Tabloidas
* Žurnalistas
Mei and the Kittenbus

**Mei and the Kittenbus** () – trumpametražis 1988-aisiais anime studijoje „Studio Ghibli“ sukurto pilnametražio filmo „Mano kaimynas Totoro“ tęsinys. Filmo istoriją parašė ir 2002 m. jį režisavo Hajao Mijadzakis.

Įvykių centre – Mei Kusakabe – veikėja iš originalaus animacinio filmo. Tai pasakojimas apie mergaitės vienos nakties nuotykius su katinu – autobusu („Kittenbus“, pirmajame filme vadintas „Catbus“) ir kitomis katiniškomis transporto priemonėmis.

„Mei and the Kittenbus“ buvo parodytas labai mažai visuomenės daliai, mat buvo kurtas vien demonstavimui „Ghibli“ muziejuje, Japonijoje. Už Japonijos ribų šį trumpametražį animacinį filmą parodė John Lasseter kompanija dėl to, kad anksčiau studija „Pixar“ pasirūpino filmo „Stebuklingi Šihiros nuotykiai Dvasių pasaulyje“ išleidimu Jungtinėse Valstijose.

Čika Sakamoto, įgarsinusi Mei pirmame filme, įgarsino pagrindinę veikėją ir šiame trumpametražiame filme. Hajao Mijadzaki pats įgarsino Neko Ba-čan (kaip ir Totoro pirmajame filme „Mano kaimynas Totoro“).

Kaip ir buvo planuota, šis animacinis filmas dar ir dabar kartais parodomas „Ghibli“ muziejaus puslapyje.
 
Baigiantis 2007-iesiems „Studio Ghibli“ vis dar nekalba apie planus išleisti šį animacinį filmą plačiai publikai.
Halkas

**Halkas** (Daktaras Robertas Briusas Baneris) – išgalvotas Marvel komiksų herojus, kurį sukūrė Stan Lee ir Jack Kirby. Pirmą kartą pasirodė The Incredible Hulk vol. 1, #1 (1962 Gegužė). Nuo to laiko tapo viena žymiausių Marvel Comics figūrų.

## Istorija

Po nelaimingo atsitikimo daktaras Briusas Baneris buvo apšvitintas radioaktyviais gama spinduliais. Po to jis kartas nuo karto tampa siautėjančiu pabaisa Halku. Būdamas paprastu žmogumi, Briusas Baneris yra itin protingas žmogus. Tačiau tapęs Halku, jis nekontroliuoja savo veiksmų ir yra labai žemo intelekto būtybė.
Kadangi Halkas nuolat pridaro problemų, jį nuolat medžioja policija ir armija. Tačiau draugų padedamas jis visada išsisuka.
Halkas buvo vienas iš legendinės herojų komandos – Keršytojų įkūrėjas. Vėliau iš jos pasitraukė dėl nesutarimų su kitais nariais.

## Galios ir sugebėjimai

Halkas yra neribotai stiprus fiziškai. Tai priklauso nuo jo emocnės būsenos, dažniausiai pykčio. Jis atsparus fizinėms, psichinėms atakoms, temperatūrų ekstremumams, turi imunitetą nuo visų ligų. Gali kvėpuoti po vandeniu, išgyventi kosmose, o sužeistas išgyja per keletą akimirkų. Taip pat jis pasižymi ypatingai dideliu šuoliu, todėl kartais gali atrodyti, kad jis skraido, nors taip ir nėra.

Būdamas Briusu Baneriu, jis laikomas vienu didžiausiu protų Žemėje.

## Kita medija

### Animacija

Buvo sukurta keletas animacinių serialų apie Halką, kai kuriuose jis dalyvavo tik kaip „kviestinė žvaigždė“.

### Filmai

2003 metais buvo sukurtas vaidybinis filmas „Halkas“.

2008 m. birželio 13 d. numatoma vaidybinio filmo „Nerealusis Halkas“ premjera.

2012 m. gegužės 4 d. išleistas filmas „Keršytojai“. Jame pasirodė ir Halkas.

2013 m. Briusą Banerį išvydome po kūrėjų sąrašo, filme Geležinis žmogus 3.

2015 m. Halkas kovojo su robotų armija, filme Keršytojai: Altrono amžius.

2017 m. Filme  netikėtai įsiveržia gladiatorius Halkas.

2018 m. gegužę Keršytojai: Begalybės karas parodo Halko silpnybes ir kovą su Tanosu.

2019-aisiais metais išleisto filmo Keršytojai: Pabaiga Halkas yra išsimokslinęs ir nesiskiria protu nuo savo alter-ego.
Ašmaka

**Ašmaka** () buvo viena iš šešiolikos regionų – valstybių (mahadžanapadų) senovės Indijoje, gyvenama indoarijų tautų. Tai – vienintelė valstybė ne Šiaurės Indijoje, o Dekano plynaukštėje (Dakšinapatha). Ji buvo prie Godavario upės. Valstybės sostinė buvo Potana.
Kalva

**Kalva** – nedidelė apskrita, ovali arba pailga lėkštašlaitė neryškia papėde Žemės paviršiaus pakiluma, reljefo mezoforma.

## Terminas
Visuotinė lietuvių enciklopedija kalva vadina pakilumą, kurios santykinis aukštis iki 200 m. Aukštesnė kraštovaizdžio pakiluma jau gali būti ir kalnas. Tačiau, pvz., Britų geologijos tarnyba kalva laiko iki 1000 pėdų (304,8 m) nuo aplinkinio vyraujančio landšafto lygio iškilusį gruntą, o Oksfordo anglų žodyno nuomone kalva gali būti iki 2000 pėdų (610 m). Lenkijos Dinaminės geologijos žodyne kalva gali būti pavadinta pakiluma tarp 100 iki 300 m. Didžioji tarybinė enciklopedija kalva vadina taip pat iki 200 m nuo aplinkos pakilusią aukštumą.

Pailga kalva, kurios ilgoji ašis 4–5 kartus didesnė negu trumpoji, vadinama gūbriu arba drumlinu. Kalvagūbris susidaręs iš nuogulų vadinasi ozas. Žemuma aplink kalvą vadinasi klonis.

## Kalvų susidarymas
Kalvos pagal susiformavimo priežastis skirstomos į skulptūrines, kurios susidaro egzogeninių procesų suraižytame paviršiuje ir akumuliacines, susidarančias susikaupus daug sąnašų. Skulptūrines kalvas formuoja erozija, denudacija, egzaracija, abrazija, karstas, akumuliacines – ledyniniai, moreniniai, eoliniai, vulkaniniai, fliuvioglacialiniai procesai.

Lietuvoje kalvų daugiausia Baltijos ir Žemaičių aukštumose.

## Panaudojimas
Kai kurias statesnes kalvas jau nuo seno išmokta panaudoti įrengti įtvirtintoms gyvenvietėms, gynybinėms pilims statyti. Lietuvoje nemažai tokių natūralių kalvų, dažnai šiek tiek pertvarkytų, padarant stetesniais šlaitus, tapo piliakalniais. Tačiau yra ir žmogaus darbo kalvų, vadinamų terpais, ant kurių, ypač Baltijos ir Šiaurės jūros pakrantėje buvo įrengiamos įtvirtintos gyvenvietės.

Ant kalvų ir net jų grandinės yra išaugę tokie miestai kaip Roma, Paryžius, Vilnius, Telšiai.

## Išnašos

## Nuorodos
Avanti

**Avanti** (skr. (devanagari): अवन्ति) buvo viena iš šešiolikos regionų - valstybių (mahadžanapadų) senovės Indijoje, gyvenama indoarijų tautų. Ji buvo į vakarus nuo Čedi, dabartinėje Madhja Pradešo valstijoje. Valstybės sostinė buvo Udžaini, klestintis miestas.

## Istorija ir kultūra
Avanti buvo viena iš svarbiausių keturių valstybių Budos laikais (drauge su Košala, Vatsa ir Magadha). Ji klestėjo dėka prekybinio kelio, ėjusio nuo Magadhos sostinės Radžagrihos į pietus. Vėliau Avanti buvo užkariautas Magadhos.
Limanas

**Limanas** ( − *uostas*, *užutėkis*) − pailga jūros įlanka neaukštais vingiuotais krantais, susidariusi užliejus jūrai upės žiotis ar žemupio slėnio dalį. Limanai yra būdingi grimztančioms jūros pakrantėms. Jie būna atviri arba nerijos atskirti nuo jūros. Jeigu klimatas sausas ir į limaną įteka mažai gėlo vandens, limano vanduo būna sūrus, dugne kaupiasi druskos ar druskingas dumblas, turintis gydomųjų savybių. Būdingi Juodosios jūros šiaurinėms pakrantėms.

## Šaltiniai
Kvadratinė lygtis

Matematikoje **kvadratinė lygtis** – antrojo laipsnio daugianarė lygtis, jos išraiška:

: ax^2+bx+c=0\!

Čia a, b, c – realieji skaičiai, a \ne 0 \,\!. Skaičius a vadinamas *pirmuoju koeficientu*, b - *antruoju koeficientu* ir skaičius c - *laisvuoju nariu*.

Kvadratinės lygtys būna pilnosios (nesuprastintos arba suprastintos) ir nepilnosios. Kai a = 1, turima lygtis x^2 + bx + c dažnai vadinama **redukuotaja kvadratine lygtimi**.

## Pilnoji kvadratinė lygtis

Bendra forma:

ax^2+bx+c=0\,, kai a \ne 0 \,\!, b \ne 0 \,\!, c \ne 0 \,\!.

Sprendimas:

randame pagalbinį skaičių – diskriminantą D:

D=b^2-4ac\,

Tada galimi trys atvejai:
* Jei **<math>D > 0\,\!</math>** tai lygtis turi du skirtingus sprendinius:
*: \begin{align}
 x_{1,2} &= \frac{-b \pm \sqrt {D}}{2a} \\
\end{align} 
* Jei **<math>D = 0\,\!</math>,** tai lygtis turi vieną sprendinį:
:  x = -\frac{b}{2a} . \,\!
Pastaba: kartais sakoma, kad tokiu atveju lygtis turi du sutampančius sprendinius. Toks požiūris taikomas, pavyzdžiui, sprendžiant diferencialines lygtis.

### Įrodymas '':''

\begin{align}
  & a+bx+c=0\,\,\,\,\,/\cdot \,4a \\ 
 & 4+4axb+4ac=0 \\ 
 & \underbrace{4+4axb+}_-+4ac=0 \\ 
 & =-4ac \\ 
 & 2ax+b=\pm \sqrt-4ac} \\ 
 & =\frac{-b\pm \sqrt-4ac}}{2a} \\ 
\end{align}


* Jei **<math>D < 0\,\!</math>,** tai lygtis neturi sprendinių realiųjų skaičių aibėje. Tokios lygties sprendiniai yra du kompleksiniai skaičiai:
*: \begin{align}
 x_{1,2} &= \frac{-b}{2a} \pm i \frac{\sqrt }{2a}\end{align} 
kur \begin{align}i \end{align} yra menamasis vienetas

Kvadratines lygtis taip pat galima spręsti panaudojant Vijeto teoremą. Pagal ją, lygties sprendiniai gali būti randami iš lygčių sistemos

\begin{cases}
x_1 + x_2 = -\frac{b}{a}\\
x_1 \cdot x_2 = \frac{c}{a}
\end{cases}

Vijeto teoremą patogiausia naudoti, kai a=1.

Radus sprendinius, galioja lygybė:

ax^2+bx+c=a(x-x_1)(x-x_2)\,

## Nepilnoji kvadratinė lygtis
Nepilnoji kvadratinė lygtis yra tokia kvadratinė lygtis, kurios bent vienas iš koeficientų b ir c yra lygus 0. Bendra forma:

ax^2=b\,

Sprendimas:

\begin{align}

x^2 & =\frac{b}{a}\\
x_{1,2} & =\pm\sqrt\frac{b}{a}
\end{align}

## Kvadratinė lygtis, kurios  <math display="inline">{c = 0}</math>

Bendra forma:

ax^2+bx=0\,

Sprendimas:

iškeliame *x* prieš skliaustus:

x(ax+b)=0\,

Tada iš sandaugos savybių išplaukia, kad

\begin{align}
x=0\qquad\operatorname{arba}\qquad ax &=-b\\
x &=-\frac{b}{a}
\end{align}

## Bikvadratinė lygtis
Su kvadratine lygtimi susijusi yra **bikvadratinė lygtis** ax^4 + bx^2 + c = 0, kuri paverčiama kvadratine lygtimi y^2 + by + c pritaikius keitinį x^2 = y. Išsprendus lygtį, gaunamos y reikšmės, o iš jų apskaičiuojamos atitinkamos x reikšmės. Jeigu y_1 > 0 ir y_2 > 0 bikvadratinė lygtis turi 4 sprendinius, jeigu viena iš y reikšmių yra neigiama, lygtis turi 2 sprendinius, kitu atveju lygtis sprendinių neturi.

## Taip pat skaitykite
* Kvadratinė funkcija
* Vijeto teorema

## Šaltiniai
Kiribačio doleris

**[[Kiribatis|Kiribačio]] [[doleris]]** – oficialus Kiribačio piniginis vienetas. Tai nėra nepriklausoma valiuta, bet ji yra susieta santykiu 1:1 prie Australijos dolerio. Monetos buvo išleistos 1979 m. ir cirkuliuoja kartu su Australijos dolerio banknotais ir monetomis.

## Monetos
1979 m. buvo išleistos tokių nominalų monetos: 1, 2, 5, 10, 20 ir 50 centų bei 1 doleris. Išskyrus 1 dolerį, monetos yra apskritos, o 1 dolerio moneta yra dvilikabriaunė. 1981 m. išleista 5 dolerių moneta, o 1989 m. ir 2 dolerių moneta. 1992 ir 2000 metais buvo kaldinamos 5 (tik 2000 m.), 10 ir 20 dolerių proginės monetos.

## Nuorodos
* Kiribačio monetos angl.
* Kiribačio monetos rus. (su informacija apie monetos metalą).
Sabadelis

**Sabadelis** – miestas Katalonijoje (šiaurės rytų Ispanija), Barselonos provincijoje; pramoninis Barselonos priemiestis, esantis į šiaurės vakarus nuo Barselonos. Išvystyta tekstilės, metalo, chemijos, elektros įrangos, odos pramonė. Yra istorijos muziejus (nuo 1931 m., su archeologinių radinių kolekcija), miesto istoriniai archyvai (1793 m.).

## Sportas
* CE Sabadell (futbolas)
Nandų dinastija

**Nandų dinastija** (skr.: नंद वंश) – Magadhos karalystės šiaurės rytų Indijoje dinastija, valdžiusi V–IV a. pr. m. e. Jos devyni valdovai yra vadinami devyniais nandais. Valstybės sostinė buvo Pataliputra (netoli šiandieninės Patnos). Ją pakeitė Maurijų dinastija.

## Istorija

Dinastijos įkūrėjas Mahapadma buvo nesantuokinis paskutiniojo Šišunagų dinastijos karaliaus sūnus. Pasinaudodamas valdžios nusilpimu, jis uzurpavo sostą. Nandos buvo viena pirmųjų ne kšatrijų kilmės Indijos dinastijų.

Didžiumą dinastijos laiko valdė Mahapadma, kuris sustiprino Magadhos kariuomenę ir pradėjo užkariavimus. Jis nugalėjo daugumą tuometinių Indijos valstybių (Mahadžanapada). Jo užkariautos buvo Košala, Pančala, Kaši, Haihaja, Kalinga, Ašmaka, Kuru, Šurasena ir kitos. Nandų laikais Magadha suvienijo visą Indijos subkontinento šiaurinę dalį ir padėjo pagrindus vėlesniai Maurjų imperijai.

Tuo metu Magadha buvo tokia stipri, kad Aleksandras Makedonietis, išgirdęs apie jos galią, nesiryžo tęsti užkariavimų toliau į rytus.

Valstybės viduje nandai vykdė pažangią politiką, reformuodami mokesčių, administracijos sistemą, inicijuodami kanalų, irigacijos projektus.

## Dinastijos valdovai
* Mahapadma (c. 424 m. pr. m. e.-???)
* Pandhuka
* Panghupati
* Bhutapala
* Raštrapala
* Govišanaka
* Dašasidkhaka
* Kaivarta
* Dhana Nanda (Argames) (??? – c. 321 m. pr. m. e.)
Sybas

**Sybas** () – miestas šiaurės rytų Omane, 30 km nuo Maskato. 237,8 tūkst. gyventojų (2007). Didžiausias šalyje oro uostas (tarptautinis). Ypač išaugo XX a. pabaigoje šalies sultono iniciatyva kaip pramoninis miestas.

## Sportas
* Al-Mussanah Club – futbolo klubas;
* al Sybo stadionas, kurio talpa 14 tūkst. žiūrovų.

## Išnašos
Sidžilmasa

**Sidžilmasa** (Sijilmassa) – miestas oazė Maroke į pietus nuo Feso, šiaurės vakarų Sacharos dykumos pakraštyje prie Zizo upės ir Rasani miesto (Mekneso-Tafilaleto regionas). 

## Istorija
Sidžilmasą 757 m. įkūrė Sufritai ir miestas iki XI a. buvo pagrindiniu transsacharinės prekybos centru. Šis kelias vedė iš Ganos imperijos į šiaurės Afriką ir buvo vadinamas vakarų Afrikos aukso keliu. Du šimtmečius miestas klestėjo ir statėsi. Abu l-Muntasirui Aljasai (790-823 m.) valdymo metais Sidžilmase buvo pastatyta gynybinė siena su 12 vartų, 8 iš jų buvo geležiniai, rūmai su sodais, visuomeniniai pastatai, mečetė ir sudėtinga aplinkinių žemių drėkinimo sistema. 958 m. Sidžilmasą užėmė Fatimidai, – miesto mokesčiai sudarė pusė to meto Fatimidų pajamų. 987 m. miestą užėmė Kordobos Omejadai vadovaujami Ziri ibn Atijos. 1054 m. Sidžilmasą užėmė Almoravidai, o 1056 m. Abubakras ibn Umaras malšindamas berberų sukilimą Sidžilmasą sugriovė ir miestas prarado prekybos punkto statusą. Niekas negalėjo pagalvoti, kas per du šimtmečius atsitiks su klestinčiu miestu. Valdant Almoravidams ir Almochadams Sidžilmasas buvo tik kariniu postu ir dislokuotos įgulos saugojo imperijos pietryčių sieną. Istoriniai šaltiniai skelbia, kad XIV a. miestas dar funkcionavo ir Marinidų valdymo laikais buvo atstatytas. Bet 1363 m. prasidėjus šalyje suirutei ir 1393 m. pilietinio karo metu, Sidžilmasas labai nukentėjo. 1393 m. miestiečiai sukilo, nužudė Sidžilmaso gubernatorių, sugriovė miesto gynybinę sieną ir pasitraukė į aplinkinius kaimus (arab.: *ksar*). XVII a. viduryje Alauitų dinastijos viešpatavimo pradžioje Mulai Ismailas ibn Šerifas (Moulay Ismail Ibn Sharif) Sidžilmasą atstatė ir dislokavo čia įgulą.
1818 m. klajoklių gentys galutinai sugriovė Sidžilmasą, kurio griuvėsiai išliko iki šių laikų.

## Nuorodos
*Sidžilmasa – archeologinis Maroko miestas
Abu Jahija Bakras ibn Abdalchakas

**Abu Jahija Bakras ibn Abdalchakas** (*abū yaḥyā ben `abd al-ḥaqq*, arab.: أَبُو يَحيَى بن عَبد الحَقّ, g. nežinoma – m. 1258 m.) – Marinidų dinastijos vadas. 

Abu Jahija Bakras ibn Abdalchakas buvo Abdal Chako I sūnus.
 
## Istorija
Vadovauti Marinidams Abu Jahija Bakras pradėjo 1244 m. po brolio Mahometas I-jo žuties. Jis kontroliuojamose teritorijose pravedė žemės reformą ir išdalino ją genties giminėms. Tai buvo drąsus žingsnis, kuris įkvėpė klajoklių gentis naujoms kovoms prieš Almochadų dinastiją. 1248 m. rugpjūtį Marinidai užėmė Fesą, po to Tazą, Salę, Rabatą, Meknesą ir lygumas iki Um ar-Rbijos. Maroke atsirado nauja Marinidų valstybė su sostine Fesu. 1250 m. Abu Jahija Bakras užpuolė ir prie Islio upės sutriuškino Zajanidus. Kol Abu Jahijos Bakro nebuvo Fese, jo priešininkai sukėlė maištą, bet grįžęs į Fesą, – susigrąžino miestą. Sekančiais metais Abu Jahijai Bakrui teko atremti Almochadų antpuolius, bet 1254 m. kalifas Umaras Almurtadas prie Feso buvo nugalėtas. Abu Jahija Bakras užėmė Tadlą, Sidžilmasą ir priartėjo prie Marakešo. 1258 m. Abu Jahija Bakras dėl ligos mirė, palaidotas Rabate.

## Nuorodos
* ''Istorinis žodynas'' ;
* ''Musulmonų vadovai''.
Cinizmas

**Cinizmas** () – moralės principas, pagrįstas žmogaus priklausomybės nuo visuomenės neigimu. Reiškiasi nihilistine pažiūra į dvasinę kultūrą, atviru dorovės normų ignoravimu, tyčiojimusi iš jos principų ir idealų, žmogaus orumo žeminimu.

## Šaltiniai
Indo-skitų karalystė

**Indo-skitų karalystė** – sakų valstybė (genčių sąjunga), gyvavusi 80 m. pr. m. e.–20 m. Atskirais laikotarpiais ji valdė atskiras sritis Indijos subkontinento šiaurės vakaruose (ypač dab. Pakistane). Atskirų sakų valstybių sostinės buvo Sigalis, Minagara, Taksila, Mathura ir Udžainas.

Indo-skitų karalystėms bendralaikės buvo Indo-graikų karalystė rytuose, Šungų dinastija dar toliau rytuose ir Satavahanų imperijai pietuose.

## Istorija

Sakai nuo II a. pr. m. e. vidurio iki IV a. iš pietų Sibiro migravo į Baktriją, Sogdą, Arachosiją, Gandharą, Kašmyrą, Pendžabą, Gudžaratą, Maharaštrą ir Radžastaną. Sakastane, į vakarus nuo Indo-graikų karalystės, gyvenę sakai įkūrė karalystę. Pirmasis karalystės valdovas *Maues* (ΜΑΥΟΥ) 85-75 m. pr. m. e. įsiveržė į Indo-graikų karalystę, kurios beveik visas teritorijas užkariavo, tačiau vėliau buvo priverstas atsitraukti.

Vėliau skitai nuolat kovojo su graikais, kol jų valdovui Azes I (57-35 m. pr. m. e.) pavyko atimti iš Indo-graikų beveik visas sritis, paliekant jiems teritoriją tik Pandžabe. Nuo tada skitų politinis ir kultūrinis centras buvo Gandharos regionas, o sostine tapo Taksila.

X a., dalį skitų valdant Ruvulai, skitų buvo užimtos paskutinės Indo-graikų teritorijos. Tuo metu skitai valdė didžiausią teritoriją. Ruvulos sostine tapo Mathura.

Skitai buvo išstumti Indo-partų. Jų valdžia Indijoje baigėsi valdant paskutiniam Vakarų satrapui Rudrasimhai III 395 m.

## Sandara
Indo-skitų konfederacija nesudarė vieningos valstybės, o buvo nepastovi kelių karalysčių konfederacija. Svarbiausios karalystės buvo:
* Sakastanas – pirmoji sakų karalystė, įkurta iranėnų Drangianos regione, egzistavusi II–I a. pr. m. e. Ją vėliau nukariavo Partų imperija, ir iš čia vėliau kilo indo-partai.
* Sindhas – sakų buvo kontroliuojamas nuo 110 m. pr. m. e. su tvirtove Minagaroje. Iš čia indo-skitai vykdė savo grobiamuosius žygius. Apie 80 m. pr. m. e. didysis užkariautojas Maues laikinai nusiaubė didelę dalį teritorijų Indo Gango slėniuose, tačiau vėliau indo-skitų valdos vėl susitraukė.
* Gandhara – valdant Azes I (57-35 m. pr. m. e.) indo-skitai nukariavo Gandharą ir vakarų Pandžabą iš indo-graikų ir čia sukūrė atskirą karalystę su sostine Taksiloje. Čia jie viešpatavo iki 20 m., kol juos nukariavo indo-partai.
* Rytų Pandžabas – sakų karvedys Radžuvula nukariavo šią paskutinę indo-graikų teritoriją su sostine Mathuroje apie 10 m. Vietos valdovai buvo vadinami **Šiaurės satrapais**. Labai greitai jie buvo priversti pripažinti Kušanų imperijos valdžią ir valdė kaip jų vasalai iki II a. Šiaurės satrapai kartkartėmis nusiaubdavo Magadhos teritorijas į rytus, įskaitant sostinę Pataliputrą.
* Gudžaratas – dalis sakų, tikriausiai vedami Abhirakos, nukariavo teritorijas rytuose (Gudžarate), taip pat svarbų Udžaino miestą. Vietos valdovai buvo vadinami Vakarų satrapais. Tai buvo ilgiausiai išsilaikiusi sakų valstybė Indijoje, egzistavusi iki 405 m., kol buvo nukariauta Guptų dinastijos.
Šungų dinastija

**Šungų dinastija** (skr.: शुंग राजवंश) – Magadhos karalystės šiaurės rytų Indijoje dinastija, valdžiusi 185-73 m. pr. m. e. Valstybės sostinė buvo Pataliputra (netoli šiandieninės Patnos). Ją pakeitė Kanvų dinastija.

## Istorija

Dinastijos įkūrėjas Pušjamitra Šunga buvo brahmanų kastos Maurjų imperijos karvedys. Nužudęs paskutinįjį Maurjų valdovą Brhdratą, jis uzurpavo sostą. Iš pradžių jis atkūrė valdžią vakaruose (Pandžabe), bet netrukus 180 m. pr. m. e. visa šiaurės vakarų Indija buvo užimta Graikų-Baktrų karalystės. Taigi, Šunga valdė tik istorines Magadhos karalystės žemes. Tuo metu stipriausia Indijos valstybė buvo Satavahanos imperija.

Šungos buvo hinduizmo rėmėjai ir persekiojo budizmą.
## Dinastijos valdovai
* Pušjamitra Šunga (185–149 BCE)
* Agnimitra (149–141 BCE)
* Vasudžještha (141–131 BCE)
* Vasumitra (131–124 BCE)
* Andhraka (124–122 BCE)
* Pulindaka (122–119 BCE)
* Ghosha
* Vadžramitra
* Bhagabhadra
* Devabhuti (83 – 73 BCE)
Baltoji lelija

**Baltoji lelija** (*lelium candidum*) – lelijų genčiai priskiriama rūšis. Tai augalas, kuris nuo seno buvo mėgiamas kaimo darželiuose. Tinka skynimui.

Žydi birželį – liepą.

## Išvaizda
Užauga iki 100 cm aukščio. Žiedai balti, piltuvėlio pavidalo, stipriai kvepiantys. Ant vieno žiedkočio paprastai būna nuo 5 iki 20 žiedų. Lapai pailgi, smailėjantys. Augalas vienastiebis.

## Paplitimas ir augavietės
Baltosios lelijos tėvynė – Viduržemio jūros sritys, Vakarų Azija. Savaime auga akmeningose vietose, pakrūmėse, uolų atšlaitėse. Lietuvoje savaime neauga.

Mėgsta saulėtas, šiltas užuovėjas. Geriausiai auga apydrėgnėje, derlingoje, kalkingoje, priesmėlio ar priemolio dirvoje. Nepakenčia šlapios, pažliugusios žemės.
Bliuzrokas

**Bliuzrokas** – muzikos žanras, sujungiantis bliuzą su rokenrolu, paprastai išsiskiriantis vyraujančiu elektrinės gitaros skambesiu. Nors rokenrolas ir bliuzas visada turėjo daug bendrų bruožų, bliuzroko kaip atskiro stiliaus pradžia laikomas septintojo dešimtmečio vidurys. Jo susikūrimą labiausiai lėmė tokios grupės, kaip Cream bei The Rolling Stones, nevengusios eksperimentuoti su senųjų bliuzmenų kūriniais.

Bliuzrokas dažnai apibūdinamas kaip bliuzo improvizacija, susitelkusi apie gitaristą. Žanrui būdingos  šiek tiek „kietesnės“ gitaros solo bei greitesnis atlikimo tempas, lyginant su bliuzu. Neretai groja du gitaristai: vienas kaip pagrindinis, antrasis akompanuoja pirmajam. Vokalas taip pat vaidina svarbią rolę, nors kai kuriais atvejais vokalisto gali ir nebūti. Bliuzrokas be vokalisto vadinamas instrumentiniu bliuzroku.

Žymesni atlikėjai: Eric Clapton, Jimi Hendrix, Gary Moore, The Rolling Stones, Lynyrd Skynyrd, Stevie Ray Vaughan, Led Zeppelin, John Mayall.
LFF III lyga

**Lietuvos futbolo federacijos III lyga** – ketvirtasis Lietuvos futbolo sistemos lygmuo, mėgėjų varžybos. III lygos organizuoja 10 apskričių futbolo federacijų. Apskričių federacijos yra atsakingos rengti apskrities III lygos varžybas. Dėl dalyvių skaičiaus stokos III lygos varžybos vyksta ne visose apskrityse. Vietoje to, daugelyje apskričių vyksta kitokių futbolo atmainų varžybos – 8×8, 7×7, 6×6, salės futbolo ir kt.

## Apskritys

## Istorija

Lietuvos 4-oji futbolo pakopa žinoma bent nuo 1931 m., kai Klaipėdoje jau buvo vykdomos C klasės pirmenybės.

XX a. pabaigoje, tarp 1991–1997 m. komandos buvo suskirstytos į zonas didmiesčiuose (Vilniuje, Kaune, Klaipėdoje ir Šiauliuose) bei regionuose (Aukštaitija, Žemaitija, Suvalkija-Dzūkija ir Mažoji Lietuva). Nuo 1998 m. dalyviai buvo skirstomi į 10 apskričių futbolo federacijų (AFF) zonas. Ne visos AFF rengė varžybas, kai kurios AFF rengė varžybas kartu. XXI a. pradžioje, iki 2-ojo dešimtmečio vidurio III lygos varžybos dažniausiai vyko 8 iš 10 apskričių, nevyko Talšių ir Tauragės apskrityse. Po COVID-19 pandemijos, varžybos nuolat vyko tik Vilniaus ir Klaipėdos apskrityse. Šiaulių ir Panevėžio apskričių komandos dažnai žaidė kartu. Taip pat, Kauno, Marijampolės ir Tauragės komandos dažnai žaidė kartu. Utenos apskrities komandos žaidė Vilniaus regione organizuojamose varžybose. 

## Čempionai
### 1991–1997 m.

### Nuo 1998 m.

## Šaltiniai

## Nuorodos
* Alytaus apskrities futbolo federacija
* Kauno apskrities futbolo federacija
* Klaipėdos apskrities futbolo federacija
* Marijampolės apskrities futbolo federacija
* Panevėžio apskrities futbolo federacija 
* Šiaulių apskrities futbolo federacija
* Tauragės apskrities futbolo federacija
* Telšių apskrities futbolo federacija
* Utenos apskrities futbolo federacija
* Vilniaus regiono futbolo sąjunga
* Lithuanian Football: History & Statistics (Almis.sritis.lt)
Thriller

**Thriller** – amerikiečių dainininko Michael Jackson albumas, išleistas 1982 metų lapkričio 30 dieną, tapęs visų laikų geriausiai parduodamu muzikiniu albumu. „Thriller“ yra šeštasis studijinis Jacksono darbas, padėjęs dainininkui išgarsėti visame pasaulyje. 2007-ais albumas pateko į visų laikų garsiausiųjų albumų rinkinio „Definite 200” trečiąją vietą.

Pasak Gineso rekordų knygos, „Thriller“ pardavimai pasauliniu mastu viršijo 104 milijonus kopijų. Tačiau tai ne pabaiga, nes kasmet vien tik JAV vis dar nuperkama apie 60 tūkst. albumo egzempliorių. „Thriller“ taip pat yra vienas iš 3 albumų pasaulyje, kurie visus metus išsilaikė „Billboard 200“ sąraše, iš jų 80 savaičių tarp 10 populiariausiųjų ir net 37 primojoje vietoje. „Thriller“ taip pat yra vienintelis albumas, kuris JAV perkamiausių albumų sąraše išsilaikė dvejus metus (1983 ir 1984).

1984 metų vasarį Jacksonas buvo nominuotas dvylikai „Grammy“ apdovanojimų, iš kurių laimėjo 8 ir taip tapo daugiausiai „Grammy“ apdovanojimų per vieną įteikimo ceremoniją pelniusiu žmogumi. 7 iš laimėtų apdovanojimų Jacksonui atiteko už „Thriller“ albumą. Pats svarbiausias iš jų – „Metų albumo“ titulas.

### Dainos
# *Wanna Be Startin’ Somethin’* (Jackson) 6:02
# *Baby Be Mine* (Temperton) 4:20
# *The Girl Is Mine* (su Paul McCartney)" (Jackson) 3:42
# *Thriller* (Temperton) 5:57
# *Beat It* (Jackson) 4:17
# *[[Billie Jean]]* (Jackson) 4:57
# *Human Nature* (Bettis/Porcaro) 4:05
# *P.Y.T. (Pretty Young Thing)* (Ingram/Jones) 3:58
# *The Lady in My Life* (Temperton) 4:57

## Išnašos
Indo-partų karalystė

**Indo-partų dinastija** arba **Gondofaridų dinastija** – efemeriška valstybė, Gandharos karalystės dinastija, gyvavusi 20 – 80 m. e. m. Indijos subkontinento šiaurės vakaruose (ypač dab. Pakistane) ir Afganistane. Jos politinis ir kultūrinis centras buvo Gandharos regionas. Sostinė buvo Taksila.

Indo-partų karalystei bendralaikės buvo Vakarų satrapai, Kanvų dinastijos Magadha rytuose ir Satavahanų imperija pietuose.

## Istorija

Karalystę 12 m. pr. m. e. įkūrė Partų imperijos vietininkas Sakastane Gondofaras, kuris paskelbė nepriklausomybę nuo Partų. 20 m. jis nukariavo indo-skitų pagrindinę sritį – Gandharą. Valstybė buvo labai trumpalaikė. Iš karto po Gondofaro I mirties ji suskilo į keletą valdų, valdomų atskirų įpėdinių. 60 m. valstybė prarado Gandharą, kuri atiteko Kušanams. Paskutinis karalius Pakoras dar kurį laiką valdė Seistaną dabartiniame Afganistane, kurį taip pat po kelių dešimtmečių užėmė kušanai. Tiksli karalystės žlugimo data nėra žinoma.

Daugiatautėje valstybėje klestėjo įvairios kultūros ir religijos: zoroastrizmas, budizmas, hinduizmas. Čia buvo naudojamos aramėjų, graikų, pali (kharošti rašto) kalbos.

## Valdovai

* Gondofaras I – visa teritorija
* Gondofaras II Sarpedonas – Sindhas, Pandžabas, Arachosija
* Abdagasas I – Pandžabas, Sakastanas
* Gondofaras III Gadana – Sakastanas ir Arachosija
* Gondofaras IV Sasas – Pandžabas, Sakastanas
* Pakoras – Sakastanas ir Arachosija
We Are the World

**„We Are the World“** – 1985 m. Maiklo Džeksono ir Lionelio Ričio parašyta, prodiuserio Kvinsio Džounso prodiusuota ir populiariausių muzikantų atlikta daina, kuria buvo renkami pinigai organizacijai „USA for Africa“. Labdaros singlu buvo siekiama surinkti pinigų ir padėti vargstantiems nuo bado Etiopijoje, kai šalį 1984–1985 m. užklupo netipinės sausros.

## Istorija
Idėją rinkti pinigus iniciavo Haris Belafonte. Jo vadybininkas Kenas Kragenas buvo įkvėptas britų supergrupės „Band Aid“ ir jų 1984 m. sėkmės su labdaros daina „Do They Know It‘s Christmas“ ir pasiūlė, kad dainą atliktų muzikantų kolektyvas.

Atlikėjai susirinko „A&M Recording Studios“ Holivude, Kalifornijoje 1985 m. sausio 28 d. Kragenas parinko „Amerikos muzikos apdovanojimų“ naktį tam, kad kiek įmanoma daugiau dainininkų būtų vienoje vietoje. Rašytiniuose kvietimuose jiems buvo patarta „palikti savo ego už durų“.
 
Iš viso įraše 45 dalyvavo dainininkai, taip pat ir Bobas Geldofas – jis Didžiojoje Britanijoje subūrė „Band Aid“. Vedantieji vokalai teko 21 atlikėjui: Lionel Richie, Stevie Wonder, Paul Simon, Kenny Rogers, James Ingram, Michael Jackson, Diana Ross, Tina Turner, Billy Joel, Willie Nelson, Dionne Warwick, Steve Perry, Bruce Springsteen, Al Jarreau, Huey Lewis, Cyndi Lauper, Bob Dylan, Kim Carnes ir Ray Charles.

Įrašų kompanija „Columbia Records“ apmokėjo singlo gamybos ir platinimo išlaidas. „We Are the World“ parduotuves pasiekė antradienį, 1985 m. kovo 5 d. Visos 800 000 singlo kopijų buvo išparduotos iki savaitgalio pabaigos. „We Are the World“ debiutavo „Billboard Hot 100“ sąraše 21 numeriu. Balandžio d. 5 daugiau kaip 5 000 radijo stočių tuo pačiu metu grojo šią dainą. JAV „We Are the World“ tapo singlu numeris 1 ir šioje pozicijoje išsilaikė keturias savaites.

1986 m. daina laimėjo 4 „Grammy“ apdovanojimus: „Metų daina“, „Metų įrašas“, „Geriausias dueto ar grupės pasirodymas“, „Geriausias muzikinis klipas“. 

JAV iš viso parduota 7,5 milijono kopijų. Singlas taip pat buvo išleistas ir kaip albumas „We are the World“, kurio iš viso parduota daugiau nei 3 milijonai kopijų. Papildomai albume buvo ir anksčiau neišleistos Tinos Turner, Prine’o, Springsteeen, Rogers, Chicago, Huey Lewis and the News, Stevio Perry ir The Pointer Sisters dainos. Taip pat ir dar viena labdaros tikslais parašyta daina „Tears Are Not Enough“. Ją atliko Kanados grupė „Nothern Lights“.

Iš viso singlas buvo parduotas virš 20 milijonų kopijų tiražu ir vienas tarp pačių populiariausių singlų muzikos istorijoje.

Įskaitant pajamas iš singlų, albumo, muzikinio klipo ir su singlu susijusių prekių pardavimo, „We Are the World“ iš viso kenčiantiems nuo bado Etiopijoje surinko 63 milijonus JAV dolerių.

## Dainų sąrašas
# „We Are the World“ (USA for Africa) – 7:14
# „Grace“ (Quincy Jones) – 4:56

## Šaltiniai
Indo-sasanidai

**Indo-sasanidai** (persų kalba: *kušanšah*) – Sasanidų imperijos vietininkų dinastija, III–IV a. valdžiusi Indijos subkontinento šiaurės vakarus (ypač dab. Pakistaną). Jie dar vadinami **Kušanšachais**, t. y. kušanų valdovais. Jų kontroliuojama teritorija Sasanidų imperijoje buvo vadinama **Indijos satrapija**.

Indo-sasanidams bendralaikės buvo Satavahanų imperija pietuose ir rytuose, taip pat Vakarų satrapai pietuose.

## Istorija
Indo-sasanidų pradžia buvo Ardašyro I užkariavimai rytuose apie 230 m, kuriais prie Sasanidų imperijos buvo prijungta Baktrija ir dalis Indijos subkontinento, atkariauta iš Kušanų imperijos. Vietininkai turėjo dalinę nepriklausomybę, čia buvo persekiojamos visos religijos, išskyrus zoroastrizmą.

Kušanšachų valdžia buvo nutraukta įsiveržus kidaritams ir heftalitams.

## Valdovai
* Ardašyras I, Sasanidų karalius ir Kušanšachas (~230–250)
* Perozas I, Kušanšachas (~250–265)
* Hormizdas I, Kušanšachas (~265–295)
* Hormizdas II, Kušanšachas (~295–300)
* Perozas II, Kušanšachas (~300–325)
* Šapūras II Sasanidų karalius ir Sakanšachas (~325)
* Varhranas I, Varhranas II, Varhranas III Kušanšachai (~325–350;
* Perozas III Kušanšachas (~350–360; Gandharoje)
Universitetų teatrų asociacija

**Universitetų teatrų asociacija** (**UTA**) – universitetų teatrus vienijanti asociacija Lietuvoje. 

## Istorija

Įkurta 1988 m. režisieriaus Rimanto Venckaus iniciatyva. Asociacija vienija Vilniaus universiteto, Vilniaus Gedimino technikos, Vilniaus pedagoginio, Klaipėdos, Kauno technologijos ir Vytauto Didžiojo universitetų teatrus.

## Veikla

Pagrindinis asociacijos tikslas yra plėtoti tarptautinį kultūrinį bendradarbiavimą tarp pasaulio universitetų teatrų, dalyvauti festivaliuose ir rengti tarptautinius universitetų teatrų forumus Vilniuje, ieškoti finansavimo šiems projektams. UTA yra Tarptautinės universitetų teatrų asociacijos narė.

UTA vykdo ilgalaikę kultūrinę edukacinę programą „Universitetas ir jaunimo kultūra“. Sėkmingai įgyvendinti aštuoni tarptautiniai projektai, kuriuose nagrinėtos įvairios kultūros paveldo problemos, daugiatautės Vilniaus kultūros klausimai, Europos jaunimo skirtumai ir panašumai, studentiškai scenai rašančių autorių fenomenas, jaunos asmenybės ugdymas teatro priemonėmis ir kitos temos.

Išskirtinė kasmet vykstančių forumų ypatybė yra ta, kad kiekvieną kartą rengėjai – Universitetų teatrų asociacija, VU ir VGTU teatrai - sugalvoja vis naują šventės temą, devizą, lemiantį viso renginio programą.
Tarptautinis universitetų teatrų forumas

**Tarptautinis universitetų teatrų forumas** - renginys, organizuojamas Vilniuje nuo 2000 m. (įkūrėjas režisierius Rimantas Venckus). Forumas yra Universitetų teatrų asociacijos vykdomos ilgalaikės kultūrinės edukacinės programos "Universitetas ir jaunimo kultūra" dalis.

Beveik savaitę trunkančiame renginyje dalyvauja apie dvidešimt Lietuvos ir užsienio universitetų teatro trupių, kurios parodo apie dvidešimt nemokamų spektaklių. Pasirodymus stebi speciali ir kasmet nauja tarptautinė komisija, sudaryta iš aktorių, teatrologų, žurnalistų ir dėstytojų.

Forumą rengia Universitetų teatrų asociacija, Vilniaus Universiteto ir Vilniaus Gedimino technikos universiteto teatrai. Pagrindiniai organizatoriai – režisieriai Rimantas Venckus ir Olegas Kesminas (VGTU teatras - studija "Palėpė").

Forumo pagalba plečiami kūrybiniai ryšiai, vykdoma edukacinė veikla: veikia kūrybinės dirbtuvės, organizuojamos diskusijos, kūrybinės akcijos ir kt. Forumui kasmet pagal aktualias temas parenkamas devizas. Nagrinėtos įvairios kultūros paveldo problemos, daugiatautės Vilniaus kultūros klausimai, Europos jaunimo skirtumai ir panašumai, studentiškai scenai rašančių autorių fenomenas, jaunos asmenybės ugdymas teatro priemonėmis ir kitos temos.
Džersio vėliava

**Džersio vėliava** – Britanijos karūnos valdos Džersio vėliava.

Iki 1981 m. oficialiai naudota Šventojo Patriko vėliava (raudonas kryžius baltame fone), kurios kraštinių santykis 3:5. 1979 m. liepos 12 d. Džersio parlamentas priėmė, 1980 m. gruodžio 10 d. Elžbieta II patvirtino, o nuo 1981 m. balandžio 1 d. buvo oficialiai įvesta nauja vėliava, atitinkanti senąją, tačiau su herbo ir karūnos atvaizdu.

## Nuorodos
* Džersio vėliava
Kreidelės

**Kreidelės** yra spalvota vaško, kreidos, medžio anglies ar kitos medžiagos lazdelė, naudojama rašymui ar piešimui. Kreidelės, pagamintos iš aliejinės kreidos, yra vadinamos aliejine pastele; kai kreidelės pagamintos iš pigmento su sausais klijais, tai yra tiesiog pastelė. Riebaliniai pieštukai yra gaminami iš nuspalvintų sukietintų riebalų ir naudojami piešiant ant kietų, blizgių paviršių, tokių kaip porcelianas ar stiklas.

Vaškines kreideles paprastai naudoja vaikai piešimui bei spalvinimui. Kreidelės yra pagrindinė piešimo priemonė daugelyje pasaulio vaikų darželių bei pradinių mokyklų. Su jomis paprasta dirbti, jos neteplios (kaip dažai ir žymekliai), buki (nelieka rizikos įsidurti smailiu galu, kaip nutinka naudojant pieštukus ar rašiklius), nenuodingos, yra platus spalvų pasirinkimas.

Didžiausias pasaulyje vaškinių kreidelių gamintojas yra *„Binney & Smith Inc.“*, kuris gamina „Crayola“ kreideles iš parafininio vaško (naftos produktas). Sojų aliejus taip pat gali būti naudojamas kreidelių gamyboje, nors tai ir nėra labai paprasta.

Kai kurios dailės kompanijos, tokios kaip šveicarų *„Caran d‘Ache“*, gamina vandenyje tirpias kreideles. Su ar be vandens, vos užtepus ant medžiagos, kreidelių spalvas galima lengvai maišyti.

*Jean-Francois Millet* yra yra puikus pavyzdys menininko, naudojančio *conte* kreideles savo darbuose.
Pietūs (reikšmės)

Žodis ***pietūs*** lietuvių kalboje reiškia:

* pietūs – pasaulio kryptis (plg., šiaurė, rytai, vakarai);
* pietūs – pietų pusėje esantys kraštai;
* pietūs (paros metas) arba vidurdienis – dienos metas, kai saulė yra aukščiausiai danguje;
* pietūs (mityba) – valgymas vidurdienį (plg., pusryčiai, vakarienė, naktipiečiai).
Kalnagūbris

**Kalnagūbris** – kalnų grandinė, ribojama žemumų arba nuo kitos kalnų grupės atskirta kalnų perėjomis, tarpekliais bei upėmis. Atskiri kalnai iš tos pačios grupės nebūtinai turi turėti tokią pačią geologinę sandarą; kalnas gali būti susiformavęs per kelis skirtingus kalnodarų procesus.

Andai yra ilgiausia kalnų sistema, Himalajų kalnai aukščiausi, Arktinė Kordiljera yra pati šiauriausia kalnų sistema, kurioje yra aukščiausias Šiaurės Amerikos taškas.

Kalnagūbriai iškyla kaip tektoninių plokščių susidūrimo pasekmė. Pavyzdžiui, Himalajų kalnai susidarė susidūrus Indijos plokštei su Eurazijos plokšte. Per daug milijonų metų ties susidūrimo vieta susidaro „grublėta zona“, vadinama kalnų sistema. Taip pat viena plokštė gali palįsti po kita; tokiu būdu susiformavo Vezuvijus.

## Šaltiniai
Audronė

**Audronė** (**Audrona**, **Audronija**) – moteriškas lietuviškas vardas, kilęs iš žodžio audra + priesaga.

Vyriški vardų variantai: Audronius, **Audronis**

Vardadieniai: gruodžio 16

## Žmonės
* Audronė Burakovienė-Kriaučiūnaitė
* Audronė Eigminienė
* Audronė Eitmanavičiūtė
* Audronė Gaižiūnienė-Simonaitytė
* Audronė Garšvaitė
* Audronė Grainienė
* Audronė Kardašienė
* Audronė Kurienė
* Audronė Marcinkevičiūtė
* Audronė Meškauskienė-Abrūtytė
* Audronė Pacevičienė
* Audronė Pitrėnienė
* Audronė Purlienė-Piekutė
* Audronė Zupkauskienė-Steponavičiūtė
Abu Jusufas Jakubas

**Abu Jusufas Jakubas** (*abū yūsuf ya`qūb ben `abd al-ḥaqq*, arab.: أَبُو يُوسُف يَعقُوب بن عَبد الحَقّ, g. nežinoma – m. 1286 m. Alchesirase) – Marinidų dinastijos vadas, o nuo 1269 m. Maroko valdovas.

Abu Jusufas Jakubas buvo Abdal Chako I sūnus.

## Istorija
Vadovauti Marinidams Abu Jusufas Jakubas pradėjo 1259 m. Po brolio Abu Jahijos Bakro mirties valdžią Fese bandė užimti jo sūnus, bet nugalėjo jauniausias Abdal Chako I sūnus Abu Jusufas Jakubas. Jam jau buvo 40 metų ir kronikose rašoma, kad jis buvo rūstus karys bei religingas valdovas, – naktinis meldėsi ir skaitė šventus raštus. 1262 m. jis pirmą kartą išsiruošė žygiui į Marakešą, bet įnirtinga kova prie miesto sienų buvo nesėkminga. 1266 m. Abu Jusufas Jakubas vedė derybas su naujuoju Maroko kalifu Abdal Ula Alvasiu, bet šis sudarė sąjungą su Tlemseno valdovu Abu Jahija I (Abu Yahya I bin Zayyan). 1268 m. Abu Jusufas Jakubas nugalėjo Abu Jahijos I armiją prie Mulujos ir vėl patraukė link Marakešo, kurį užėmė 1269 m. spalio mėn. Abu Jusufas Jakubas pasiskelbė musulmonų emyru (amîr al – muslîmîn), kad nereikėtų vadintis kalifu, – religiniu musulmonu (amîr al – muminîn). 1272 m. antrą kartą nugalėjo Tlemseno valdovą prie Islio upės, bet paties Tlemseno užimti nepavyko. 1273 m. užėmė Seutą ir Tanžerį, kur pirma kartą panaudojo artileriją. 1275 m. Granados musulmonu prašymu, Abu Jusufas Jakubas persikėlė į Ispaniją ir Guadalkiviro žemupyje sutriuškino kastiliečių armiją. Abu Jusufui Jakubui padėti Granados musulmonams į Ispaniją teko sugrįžti dar 1277, 1282 ir 1285 m. 1286 m. kovą Abu Jusufas Jakubas mirė Alchesirase.

## Nuorodos
* ''Istorinis žodynas'' ;
* ''Musulmonų vadovai''.
Kazimieras Funkas

**Kazimierz Funk** (; 1884 m. vasario 23 d. – 1967 m. sausio 19 d.) – lenkų biochemikas. 1912 m. atrado vitaminus.

## Biografija
Gimė Varšuvoje (Lenkija), žymaus odos gydytojo šeimoje. Studijavo organinę chemiją Berlyne (Vokietija) bei Berne (Šveicarija). 1904 m. būdamas vos dvidešimties, apsigynė organinės chemijos daktaro laipsnį. Dirbo Pastero institute Paryžiuje iki 1906 m., vėliau Berlyno universitete ir nuo 1910 m. Listerio universitete Londone. 1915 m. emigravo į Ameriką, kurios pilietybę gavo po penkerių metų. 1923 m. pasinaudodamas Rokfelerio fondo dotacija, grįžo atgal į Lenkiją, kur tapo valstybinio higienos instituto biochemijos departamento direktoriumi. Tačiau dėl politinių neramumų 1927 m. persikėlė į Paryžių. Ten jis įkūrė savo biochemijos institutą, pavadintą „Casa Biochemika“. Tais pačiais metais vedė ir su žmona Gretchin susilaukė penkiolikos vaikų.
1939 m. prasidėjus Antrajam pasauliniam karui visam laikui grįžo į Ameriką, kur po metų įsteigė Funko medicininių tyrimų fondą. Mirė Niujorke, būdamas 83 metų.

## Mokslinė veikla
1910 m. dirbdamas Listerio prevencinės medicinos institute, Funkas buvo paskirtas tyrinėti beri – beri ligos, kuri buvo labai paplitusi Tolimuosiuose rytuose. Tuo metu manyta, kad ligą sukelia baltymų trūkumas. Funkas atmetė šią teoriją ir pradėjo savo tyrimus. 1912 metais jis atskyrė niaciną, kuris vėliau buvo pavadintas vitaminu B3. Funką įkvėpė vienas straipsnis, kuriame olandų gydytojas Kristianas Eikmanas teigė, jog žmonės, valgantys nevalytus ryžius yra atsparesni beri – beri ligai, o Tolimuosiuose rytuose buvo įprasta ryžius valyti. Atskyręs pirmąjį vitaminą, nors jo ir nepakako beri – beri išgydyti, Funkas iškėlė hipotezę kad ir kitos ligos (skorbutas, rachitas, pelagra) gali būti gydomos vitaminais. Iš pradžių buvo manoma, kad vitaminai būtinai turi savo sudėtyje turėti amino rūgštį. Vėlesni tyrimai tai paneigė, tačiau pavadinimas liko. Funkas labai greitai išpopuliarėjo ir 1913 m. išleista jo knyga „Vitaminas“ susilaukė didelio pasisekimo.
Vėliau Funkas paskelbė B1, B2, C ir D vitaminus. Tiesa, pirmąjį jau buvo kažkas paminėjęs, tačiau jis nustatė jo molekulinę struktūrą, taip įgalindamas mokslininkus jį vėliau susintetinti. Jis taip pat atrado nikotininę rūgštį arba B3 vitaminą (jo trūkumas sukelia pelagrą).
Persikėlęs į JAV Funkas ėmė tyrinėti vėžį. Tyrimų metu jis sukūrė vitaminų A ir D koncentratus, bei aršeniku grįstą vaistą nuo sifilio Salvarsan.
Grįžęs į Lenkiją, Funkas susidomėjo hormonais ir jų paskirtimi. 1924 m. jis įrodė, kad hipofizio liauka gamina hormonus, veikiančius raumenis ir reguliuojančius vandens kiekį organizme.
Iš Lenkijos pasitraukęs į Paryžių, mokslininkas atrado, kad lytiniai hormonai testosteronas bei estrogenas gali būti naudojami tam tikrų ligų gydymui. Jis taip pat sugebėjo išskirti vyrišką androsterono hormoną iš šlapimo. Nepaisant sėkmingo darbo, jis vėliau išvyko į JAV, kur tapo vitaminų korporacijos konsultantu.

## Šaltiniai

## Nuorodos
* [ http://www.faqs.org/nutrition/Biographies/Funk-Casimir.html
Džiunglės

**Džiunglės** – karštose klimato juostose esantis tankus miškas, pavyzdžiui, drėgnieji atogrąžų miškai. Džiunglės vaidina labai svarbią reikšmę visoje Žemės ekosistemoje, manoma jog apie 40 % visų organizmų gyvena būtent džiunglėse.

Kadangi žodis neturi griežto apibrėžimo, jis taip pat naudojamas apibūdinti didele bioįvairove pasižyminčius miškus, tankiai apaugusius jaunais medeliais, lianomis ir įvairiais vijokliniais augalais.

Kartais smarkiai urbanizuota vietovė yra vadinama „betono džiunglėmis“.

## Taip pat skaitykite
* Drėgnasis atogrąžų miškas
* Drėgnasis vidutinių platumų miškas
* Rūko miškas
* Drėgnasis miškas
* Miškas
2006 m. NBA naujokų birža

**2006 m. NBA naujokų birža** () – Nacionalinės krepšinio asociacijos (NBA) naujokų birža, vykusi 2006 m. birželio 28 d. Tai buvo vienintelis kartas, kai Naujojo Orleano „Hornets“ dalyvavo laikinu pavadinimu Naujojo Orleano/Oklahoma Sičio „Hornets“, nes po 2005–2006 m. NBA sezono Naujojo Orleano miestas vis dar nebuvo atsigavęs po Uragano Katrina įvykių.
## Šaukimai

## Šaltiniai

*ESPN.com: 2006 NBA Draft
*2006 NBA Draft - Basketball-Reference.com
Užutėkis

**Užutėkis** –  giliai į krantą įsiterpusi upės akvatorijos dalis, apsaugota nuo tėkmės ir ledonešio. Dažniausiai formuojasi lygumų upių ruožuose, kuriems būdingas meandravimas; jūros, ežero arba tvenkinio įlanka, apsaugota nuo bangų ir audrų. Užutėkiai paprastai formuojasi jūros krante, kur yra skirtingo kietumo uolienų atodanga; bangų sukelta erozija minkštesnes uolienas veikia daug kartų greičiau nei kietesnes.

Dideli užutėkiai vadinami įlankomis; siauri, stačiais krantais – fjordais.

## Šaltiniai
Paukštiena

**Paukštiena** – naminių paukščių (vištos, kalakutai, antys, žąsys, putpelės, povai) ir laukinių jų giminaičių mėsa. Pačia vertingiausia paukštiena laikoma krūtinėlė (skraidomasis raumuo) ir šlaunelės (vaikščiojamasis raumuo). Krūtinėlė vadinama balta paukštiena dėl savo šviesesnės spalvos. Tai lemia mažesnis mioglobino kiekis, negu tamsia paukštiena vadinamuose vaikščiojamuosiuose raumenyse.

## Paukštiena Lietuvoje
Dažniausiai vartojama vištiena ir kalakutiena. Kiekvienas Lietuvos gyventojas kasdien suvartoja apie 20 g paukštienos .

## Mitybinė vertė
100 g vištienos odelės yra 135 mg cholesterolio. Tai beveik 2,5 karto daugiau negu vištienos krūtinėlės mėsoje. Vištienoje yra daug baltymų (nuo 18 iki 21 proc.) – iki 10 proc. daugiau nei kiaulienoje – ir mažai riebalų (nuo 9 iki 18 proc.) – net iki 40 proc. mažiau negu kiaulienoje. Vištiena turi daugiau raumeninio audinio (baltymų), žmogaus organizmui būtinų nepakeičiamų aminorūgščių (valino, leucino, lizino, metionino, triptofano, fenilalanino, treonino). Aminorūgščių kiekiu vištiena prilygsta jautienai.

100 g vištienos krūtinėlės be odelės (Energinė vertė – 108 kcal):

Kalakutiena, kaip ir vištiena, yra mažai kaloringas produktas, kuriame yra gana didelis baltymų ir mažas riebalų kiekis. Valgant kalakutieną gaunama iki 30 proc. paros normos vit. B6, joje gausu cinko, geležies, fosforo ir magnio. Kadangi šioje mėsoje yra palyginti mažas kolageno kiekis, todėl ji lengvai virškinama. Kalakutiena yra rečiausiai alergiją sukelianti mėsos rūšis.

## Produkcija

## Šaltiniai

* http://www.straipsniai.lt/paukstiena
Austėja (reikšmės)

**Reikšmės**:
* Austėja – bičių deivė lietuvių mitologijoje;
* Austėja biologijoje – katilėlinių (*Campanulaceae*) šeimos augalų gentis;
* Austėja (**Austė**, **Austinėja**) – moteriškas lietuviškas vardas.
Aušra (vardas)

**Aušra** (**Aušrė**) – moteriškas lietuviškas vardas, kilęs iš žodžio aušra „tyra, -as kaip aušra“.

Vyriškų vardų variantai: Aušrius, **Aušrys**

Vardadieniai: balandžio 27

## Žmonės
* Aušra Augustinavičiūtė
* Aušra Feser
* Aušra Gudauskienė
* Aušra Jencienė
* Aušra Kazlauskienė
* Aušra Krasauskienė
* Aušra Maldeikienė
Sąsmauka

**Sąsmauka** – mažas sausumos ruožas, iš dviejų pusių apsuptas vandens bei jungiantis du didesnius sausumos plotus.

Sąsmaukos puikiai tinka statyti kanalus. Pavyzdžiui, Panamos kanalas, sujungiantis Atlanto ir Ramųjį vandenynus, labai sutrumpina laiką, reikalingą norint laivu pasiekti kitą Amerikos pakrantę. Karelijos sąsmaukoje tarp Suomijos įlankos ir Ladogos ežero intensyviai plėtojamas turizmas.

## Šaltiniai
Pusiaujinis klimatas

**Pusiaujinis** arba **Ekvatorinis klimatas** – tropinio klimato tipas, kuriame nėra sausojo sezono – visais metų mėnesiais kritulių kiekis yra mažiausiai 60 mm. Toks klimatas būdingiausias teritorijoms aplink ekvatorių (iki 5 laipsnių pietų ir šiaurės platumos). Natūrali ekvatorinio klimato regionų augalija yra drėgnieji tropikų miškai.